Esély Szociális Alapellátási Központ

**Önköltség számítási szabályzat**

Érvényes: 2024. április 01. napjától

Kádár – Kovács Márta

Intézményvezető

1. **Általános Rész**

Az önköltség számítási szabályzat célja, hogy szabályozza az alaptevékenység keretében előállított eszközök, illetve nyújtott szolgáltatások tényleges közvetlen önköltségének meghatározására irányuló tevékenységet. Az önköltségszámítás rendjére vonatkozó szabályzattal az intézmény saját hatáskörben - figyelembe véve a számvitelről szóló 2000. évi C. törvény, valamint az Államháztartás számviteléről szóló 4/2013. (I. 11.) Kormányrendelet rendelkezéseit - meghatározza az önköltség-számítási rendszerét.

1. Önköltség számítási szabályzat célja:

* a költségvetési szerv alaptevékenysége során előállított saját termékek, szolgáltatások közvetlen önköltségen való értékelése,
* az értékesített saját előállítású termékek, teljesített szolgáltatások közvetlen önköltségének meghatározása,
* a saját előállítású eszköz bekerülési értékének megállapítása,
* a saját kivitelezésű beruházás és felújítás teljesítményértékének megállapítása
* megalapozza a költségvetési szerv külső és belső ellenőrzését.

1. Az önköltség-számítási szabályzattal szembeni törvények:

* az adatok kellő időben rendelkezésre álljanak
* megbízhatóak és könnyen áttekinthetőek legyenek,
* biztosítsa a könyvvitel számára megfelelő adatbázist,
* adattartalma és információ áramlása szabályozott legyen.

1. Az önköltség-számítási szabályzat elkészítése:

A szabályzat elkészítéséért, tartalmáért, megváltoztatásáért, aktualitásáért az intézményvezető a felelős. A módosításra akkor van szükség, illetve lehetőség, ha a jogszabályok változása indokolja, vagy ha a szabályzat elfogadásakor fennálló körülményekben olyan lényeges változás következik be, amely a változást szükségessé teszi.

A szabályban rögzítettek, a következetesség számviteli alapelvet figyelembe véve csak indokolt esetben változtathatók meg.

1. Önköltség-számításhoz kapcsolódó fogalmak:

*Kiadás*: pénzeszköz igénybevételét, készpénz vagy számlapénz felhasználását, vagyis pénzkiadást jelent.

*Ráfordítás*: a szervezet működéséhez kapcsolódó erőforrás felhasználása. A ráfordítások körébe olyan felhasználások is tartoznak, amelyek nem képezik a tevékenység költségét.

*Költség:* a tevékenység érdekében történő erőforrás-felhasználás pénzben kifejezett értéke.

*Önköltség*: a tevékenység mennyiségi egészére jutó felhasználás pénzben kifejezett értéke.

*Kalkuláció*: olyan gazdasági számítás, amely valamely tevékenység végzésének, termék vagy szolgáltatás tervezett vagy tényleges erőforrásigényét számba veszi, összegzi, esetenként méri annak eredményességét.

*Önköltségszámítás:* a termékegység, a szolgáltatás egység önköltségének kiszámítását jelenti előzetesen – a termelés folyamatában, illetve annak befejezése után utólagosan.

1. **Részletes szabályok**
2. Az önköltségszámítás tárgya

Az önköltségszámítás tárgya az a termék, szolgáltatás vagy teljesítmény, amelynek önköltségét meg kívánják határozni. Az önköltségszámítás egysége általában az önköltségszámítás tárgyának természetes mértékegysége vagy teljesítményegysége.

1. Az önköltségszámítás dokumentálásának rendje:

Olyan nyilvántartási, elszámolási, bizonylatolási rendszert kell kialakítania, amely biztosítja az adatok valódiságát, megbízhatóságát, továbbá áttekinthető és ellenőrizhető:

* minden olyan gazdasági eseményről, amely hatással van az önköltség összegének, vagy költségtartalma összetételének változására, bizonylatot kell kiállítani,
* a költségek nyilvántartásába adatot csak a bizonylat alapján szabad bejegyezni,
* a költségelszámolás bizonylatait a gazdasági esemény megtörténtek időpontjában kell kialakítani
* a bizonylatnak meg kell felelni a bizonylattal szembeni alaki és tartalmi követelményeknek.

1. Legfontosabb alapbizonylatok a költségelszámoláshoz kapcsolódóan:

* kinevezési okirat, megbízási szerződés, munkavégzést elrendelő intézkedések, bérjegyzék, különféle személyi juttatások kifizetési jegyzékei, munkaadói járulékok számítását igazoló dokumentumok,
* számla,
* értékcsökkenési számítását igazoló dokumentumok,
* állományba vételre (készletre vétel) vonatkozó bizonylatok.

1. Az önköltségszámítás készítésének időpontjai:
2. Az előkalkuláció (előzetes önköltség)

Az előkalkuláció az a műszaki gazdasági tevékenységi, amellyel a tevékenység, a szolgáltatás megkezdése előtt szervezetünk meghatározza a műszaki és technológiai előírások betartása mellett felhasználó elő- és holtmunka mennyiségét és ebből az érvényben lévő árak és díjtételek, valamint a személyi jellegű ráfordítások figyelembevételével kiszámításra kerül az előállítandó termék, tevékenység, szolgáltatás terv szerinti önköltsége.

Előkalkulációt lehet készíteni minden olyan tevékenységre, amelynek költségkihatása van.

1. a közbenső kalkuláció (termelés közbeni költség),

A közbeeső kalkuláció az a tevékenység, amely a tevékenység, szolgáltatás folyamatában – annak egyes fázisait követően- informál a termék, tevékenység, szolgáltatás önköltségének alakulásairól.

1. az utókalkuláció (utólagos önköltség),

Az utókalkuláció az a műszaki gazdasági tevékenység, amely a tevékenység, szolgáltatás befejezése után a ténylegesen felhasznált élő- és holtmunka mennyisége és értéke alapján határozzuk az eszköz, tevékenység, vagy szolgáltatás tényleges közvetlen önköltségét, előállítási költségét.

1. A közvetlen önköltség, bekerülési (előállítási) érték

A közvetlen önköltség, bekerülési (előállítási) érték egy meghatározott mennyiségi egységre jutó eszközfelhasználás (élőmunka, holtmunka) pénzben kifejezett összege.

A közvetlen önköltség, bekerülési (előállítási) érték közé az alábbi ráfordítások tartoznak:

* a tevékenység végzése, a szolgáltatás nyújtás érdekében az eszközök (immateriális javak, tárgyi eszközök, készletek) előállítása, üzembe helyezése, bővítése, rendeltetésének megváltoztatása, átalakítása, eredeti állagának helyreállítása során közvetlenül felmerültek.
* az előállítással, továbbá a szolgáltatás végzésével, nyújtásával bizonyíthatóan szoros kapcsolatban voltak, továbbá,
* az eszközre (termékre), tevékenységre, szolgáltatásokra megfelelő mutatók, jellemzők segítségével elszámolhatók.

Az előállítási költségek között kell elszámolni: - és így a bekerülési (előállítási) érték részét képezi – az idegen vállalkozó által megvalósított beruházáshoz a szervezetünk (mint beruházó) által biztosított (az idegen vállalkozó felé nem számlázott) vásárolt anyag bekerülési (beszerzési) értékét, továbbá a saját előállítású termék, nyújtott szolgáltatás közvetlen önköltségét a vásárolt anyag, a saját előállítású termék tényleges beépítésekor, (és/vagy a szolgáltatásnyújtással) egyidejűleg.

A közvetlen önköltség nem tartalmazhat:

* értékesítési költségeket és
* az előállítással közvetlen kapcsolatba nem hozható igazgatási és egyéb általános (központi irányítási) költségeket.

1. A költségek könyvviteli elszámolása

A szervezet működése során felmerült költségek elszámolására- intézményünk számlarendjében rögzítetteknek megfelelően – két számlaosztály szolgál:

* az 5. számlaosztály a költségeket költségnemek szerint csoportosítva tartalmazza, a költségek költség-nemenkénti gyűjtését szolgálja
* a 7. számlaosztály a szervezet működése során a felmerült közvetlenül (elszámolható költségek) könyvviteli nyilvántartására szolgál.
* a 7. számlaosztály a költségvetésben meghatározott szakfeladat rend szerinti tagolásban tartalmazza a folyó kiadásokat.

1. Kalkulációs egységek

Az önköltségszámítás tárgya a kalkulációs egység.

Jelen Szabályzat alkalmazása szempontjából a kalkulációs egységet képez térítési díj esetében:

* házi segítségnyújtásnál egy gondozási óra,
* támogató szolgáltatásnál egy gondozási óra, egy szállítási kilométer,
* szociális étkezésnél egy adag étel naponta, szállításnál egy adag ételére jutó szállítási költség,
* fogyatékosok nappali ellátásánál, idősek nappali ellátásánál, demens személyek ellátásánál egy gondozási nap,
* jelzőrendszeres házi segítségnyújtásnál készülék/ellátási nap.

Önköltségszámítás az Esély Szociális Alapellátások szakfeladatai során

Az Szt. 115. § (1) bekezdése szerint az intézményi térítési díj a személyes gondoskodás körébe tartozó szociális ellátások ellenértékeként megállapított összeg (a továbbiakban: intézményi térítési díj). Az intézményi térítési díjat a fenntartó tárgyév április 1-jéig állapítja meg. Az intézményi térítési díj összege nem haladhatja meg a szolgáltatási önköltséget. Az intézményi térítési díj év közben egy alkalommal korrigálható. Az intézményi térítési díjat integrált intézmény esetében is szolgáltatásonként kell meghatározni, ilyen esetben az önköltség számítása során a közös költségelemeket a szolgáltatásonkénti közvetlen költségek arányában kell megosztani.

A személyes gondoskodást nyújtó szociális ellátások térítési díjáról szóló 29/1993. (II. 17.) Kormányrendelet (továbbiakban: Kormányrendelet) 2. § (1) bekezdése értelmében a fenntartó a személyes gondoskodás körébe tartozó szociális ellátásért térítési díjat (a továbbiakban: intézményi térítési díj) állapít meg, amelyet az Szt.-ben, a fenntartó önkormányzatok rendeletében, valamint az Szt. 94/C. §-a, és a 2011. január 1-jét megelőzően hatályos 94/B. § vagy 94/D. §-a szerinti megállapodásban (a továbbiakban együtt: megállapodás) foglaltak szerint kell megfizetni.

A kormányrendelet szerint az intézményi térítési díjat és a személyi térítési díjat

a) étkeztetés esetén ellátási napra,

b)házi segítségnyújtás esetén - szociális segítésre vagy személyi gondozásra vonatkozó – gondozási órára,

c) jelzőrendszeres házi segítségnyújtás esetén ellátási napra,

d) támogató szolgáltatás esetén szolgálati órára és szállítási kilométerre,

e) nappali ellátás esetén ellátási napra,

f) bentlakásos intézményi ellátás esetén ellátási napra és hónapra

vetítve kell meghatározni.

Az intézményi térítési díj szolgáltatónként, intézményenként, telephellyel rendelkező szolgáltató, intézmény esetén, ellátást nyújtó székhelyenként, telephelyenként, továbbá bentlakásos ellátás esetén épületenként külön-külön is meghatározható.

Az intézményi térítési díjat és a személyi térítési díjat az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §- ának megfelelő módon kerekítve kell meghatározni.

1. A kalkulációs séma

Az egyes kalkulációs egységek közvetlen önköltségét, bekerülési (előállítási) értékét a következő kalkulációs séma szerinti részletében kell kiszámítani:

* Közvetlenül elszámolható személyi juttatások
* Közvetlenül elszámolt személyi juttatások munkaadókat terhelő járuléka
* Közvetlenül elszámolható anyagköltség
* Előállítási külön költség
* Egyéb közvetlen költségek

( Együtt: közvetlen költségek)

1. A kalkulációs költségtényezők tartalma

**Közvetlenül elszámolható személyi juttatás**

Közvetlenül elszámolható személyi juttatásként kell figyelembe venni - az egy-egy kalkulációs egységként meghatározott – a tevékenység, szolgáltatásteljesítés, valamint az eszközök előállítása érdekében közvetlenül felmerült, illetve kifizetett

1. alapilletményeket,
2. illetménypótlékokat és
3. egyéb kötelező pótlékokat.

Mind az előkalkulációban, mind az utókalkulációban a személyi juttatások összegén kívül a személyi juttatások számfejtésének alapjául szolgáló munkaidőt is fel kell tüntetni.

**Közvetlenül elszámolt személyi juttatások munkaadót terhelő járuléka**

A személyi juttatások munkaadót terhelő járulékai a nyugdíjbiztosítási és egészségbiztosítási járulékok, továbbá minden olyan adók módjára fizetendő összeg, amelyet a személyi juttatások, vagy a foglalkoztatottak száma alapján kell megállapítani, függetlenül azok elnevezésétől.

A közvetlenül elszámolt személyi juttatások munkaadót terhelő járulékai címén az előkalkulációban beállítandó összeget az éves tervezett pótlékkulcs alapján lehet meghatározni.

**Közvetlenül elszámolható anyagköltség**

Közvetlen anyagköltséget kell kimutatni a kalkulációs egység terhére utalványozható anyagok értékét, így

1. az eredményekkel csökkentett, felárakkal növelt vételár,
2. a beszerzéssel, raktárba történt beszállítással kapcsolatban felmerült, szállítási költségének összege
3. a közvetítői tevékenység ellenértéke díja.

Anyagköltségként csak a ténylegesen felhasznált készlet értéke számolható el.

A kalkulációban az anyagköltség összege mellett az anyagok felhasználásának mennyiségi adatait is fel kell tüntetni.

**Előállítási külön költség**

Az előállítási költségek közé tartoznak az előállításhoz közel álló általános költségek arányos összegei is, amelyek az adott termékre, szolgáltatásra megfelelő mutatók, jellemzők segítségével elszámolhatók.

Ilyen költségek:

1. a gépek (berendezések) üzemeltetési költségei, a gépek (berendezések) energiaköltségei, a gépek (termelő berendezések) értékcsökkenési leírásai.
2. a szolgáltatás nyújtó intézmény általános költsége.

**Egyéb közvetlen költség (kiadás)**

Az előzőekben felsorolt költségeken túlmenően egyéb közvetlen költségként (kiadáskén) kell kimutatni a kalkulációs egységre utalványozható (elszámolható) közvetlen dologi kiadásokat,(pld. Szállítási és rakodási költség, a gépek, berendezések bérleti díja).

1. Az önköltségszámítás készítésének időpontja, a kalkulációs időszak, az elkészítésért felelős személyek

Az egyes kalkulációs egységek önköltségének megállapításához a kettős könyvviteli nyilvántartás szolgáltatja az adatokat.

A kalkuláció elkészítésének határideje: minden naptári év január 31. napja. A tárgyévet megelőző év tényadataiból kell elkészíteni.

1. Hatálybalépés

Jelen Szabályzat 2024. április 01. napján lép hatályba.

Csongrád, 2024. 01. 31.

Kádár – Kovács Márta

Intézményvezető

**Önköltség Számítási Szabályzat Melléklete**

Intézményi térítési díjra vonatkozó szabályozás

A fenntartó a személyes gondoskodás körébe tartozó szociális ellátásért térítési díjat (a továbbiakban: intézményi térítési díj) állapít meg, amelyet az Szt.-ben, e rendeletben, a fenntartó önkormányzatok rendeletében, valamint az Szt. 94/C. §- a, illetve a 2011. január 1-jét megelőzően hatályos 94/B. vagy 94/D. §-a szerinti megállapodásban (a továbbiakban együtt: megállapodás) foglaltak szerint kell megfizetni.

Az intézményi térítési díjat és a személyi térítési díjat

a) étkeztetés esetén ellátási napra,

b) házi segítségnyújtás esetén - szociális segítésre vagy személyi gondozásra vonatkozó – gondozási órára,

c) jelzőrendszeres házi segítségnyújtás esetén ellátási napra,

d) támogató szolgáltatás esetén szolgálati órára és szállítási kilométerre,

e) nappali ellátás esetén ellátási napra,

f) bentlakásos intézményi ellátás esetén ellátási napra és hónapra

vetítve kell meghatározni.

Bentlakásos intézményi ellátás esetén

*a)* a napi intézményi térítési díj a havi intézményi térítési díj harmincad része,

*b)* a napi személyi térítési díj a havi személyi térítési díj harmincad része

a hónapok naptári napjainak számától függetlenül.

Az intézményi térítési díj szolgáltatónként, intézményenként, telephellyel rendelkező szolgáltató, intézmény esetén ellátást nyújtó székhelyenként, telephelyenként, továbbá bentlakásos intézményi ellátás esetén épületenként külön-külön is meghatározható.

A intézményi térítési díjat és a személyi térítési díjat az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §- ának megfelelő módon kerekítve kell meghatározni.

Az intézményi térítési díj összege nem haladhatja meg a szolgáltatási önköltséget.

**Intézményvezető által térítési díjra adott javaslatok**

**Étkeztetés**

A szolgáltatás tárgyévre tervezett adatai alapján meghatározott ***önköltsége*: 1.617,- Ft/ellátási nap/fő, kerekítve 1.615,- Ft/ellátási nap/fő.**

**Az intézményi térítési díj összege nem haladhatja meg a szolgáltatási önköltséget.**

A javasolt **intézményi térítési díj (áfa nélkül): 867,- Ft, (áfával 1.101,-Ft, kerekítve 1.100,- Ft)**

**mely összeg az általános forgalmi adó összegét nem tartalmazza.**

Kiszállítás: Korábban a Gasztro Csongrád Kft.-vel kötött szociális étkeztetésre vonatkozó szerződésben, a Kft. az étel kiszállítását **díjmentes**en vállalta. 2021. június 01-től az étkeztetést a Guido Gasztro Kft. Biztosítja. A kiszállítást az Intézmény végzi.

**2024. 04.01-től a kiszállítás díja nettó 79.- Ft/adag (bruttó 100.- Ft/adag).** A szolgáltatás tárgyévre tervezett adatai alapján meghatározott ***önköltsége: 119,- Ft/ellátási nap/adag, kerekítve 120,-Ft/ellátási nap/adag.***

Szociálisan nem rászorultak részére is biztosítható a szolgáltatás, térítési díj ebben az esetben nettó ***974,-Ft/adag/ellátási nap, Áfával 1.237,- Ft/adag/ellátási nap, kerekítve 1.235,-Ft/adag/ellátási nap.***

**Házi segítségnyújtás**

A házi segítségnyújtás szolgáltatás tárgyévre tervezett adatai alapján meghatározott *önköltség összege*: **215,- Ft/gondozási óra, kerekítve 215,- Ft/gondozási óra.**

**Az intézményi térítési díj összege nem haladhatja meg a szolgáltatási önköltséget.**

Javasolt az **intézményi térítési díj összegét:**

***szociális segítés esetén 500,- Ft/gondozási órában meghatározni*.**

***személyi gondozás esetén 500,- Ft/gondozási órában meghatározni*.**

Javasolt az intézményi térítési díjból *kedvezmény* a személyi térítési díj megállapítása során:

* akinek a rendszeres havi jövedelme nem haladja meg a tárgyév január elsején érvényben lévő mindenkori öregségi nyugdíj legkisebb összegének 300%-át, részére az intézményi térítési díj össze 0.-Ft/gondozási óra.

**Támogató szolgálat**

A szolgáltatás tárgyévre tervezett adatai alapján meghatározott egy feladategységre jutó önköltsége: **1.982,- Ft, kerekítve 1.980,- Ft.**

**Az intézményi térítési díj összege nem haladhatja meg a szolgáltatási önköltséget.**

Javasolt az **intézményi térítési díj összegét:**

* személyi segítés esetén szociálisan rászorult személyek részére a kerekítés szabályait figyelembe véve: 80.-Ft/gondozási óra
* szállítás esetén szociálisan rászorult személyek részére a kerekítés szabályait figyelembe véve: 120.-Ft/szállítási kilométer

**összegben megállapítani.**

Javasolt kedvezmény a személyi térítési díj megállapítása során szociálisan rászorult személyek részére:

* személyi segítés esetén a mindenkori öregségi nyugdíjminimum 300 %-a alatti jövedelműek esetén 0,- Ft/óra.
* szállítás esetén a mindenkori öregségi nyugdíjminimum 200 %-a alatti jövedelműek esetén 0,- Ft/km.

Szociálisan nem rászorult esetében a szociális igazgatásról és szociális ellátásokról szóló 1993. évi III. törvény alapján 116.§ (2) bekezdése alapján a térítési díj:

* szállítás esetén a kerekítés szabályait figyelembe véve: 140,- Ft/km
* személyi segítés esetén: 600,- Ft/óra

**Jelzőrendszeres házi segítségnyújtás**

A szolgáltatás tárgyévre tervezett adatai alapján meghatározott egy készülékre jutó önköltsége: 150,- Ft/készülék/nap.

**Az intézményi térítési díj összege nem haladhatja meg a szolgáltatási önköltséget.**

Javasolt az **intézményi térítési díj összegét 100,- *Ft/ellátási nap/készülékben meghatározni*.**

Szabad kapacitás esetén a szociálisan nem rászorultak részére is biztosítható a szolgáltatás, térítési díj ebben az esetben **210,- Ft/ellátási nap/készülék.**

**Nappali ellátás-idősek részére**

A Kormányrendelet 15. § (1) bekezdése értelmében a nappali ellátás esetében, az intézményi térítési díjat külön kell meghatározni

a) a csak napközbeni tartózkodást igénybevevőkre,

b) a napközbeni tartózkodást és az ott étkeztetést igénybevevőkre, ahol az intézményi térítési díj megegyezik az *a)* pont szerint meghatározott és a (2) bekezdés szerinti díj összegével.

A Kormányrendelet 15. § (2) bekezdése értelmében a nappali ellátás keretében igénybe vett *étkeztetés* személyi térítési díj megállapítására a 9. § (5) bekezdésében foglaltak az irányadók.

A szociális szolgáltatás - napközbeni tartózkodás- tárgyévre tervezett adatai alapján meghatározott *önköltsége*: **904.- Ft/ellátási nap /fő, kerekítve 905.-Ft/ellátási nap/fő.**

**Az intézményi térítési díj összege nem haladhatja meg a szolgáltatási önköltséget.**

Javasolt az **intézményi térítési díj összegét 0,- *Ft/ellátási napban meghatározni.***

A szociális szolgáltatást igénybevevők csak az étkeztetés igénybe vétele után fizetnek térítési díjat. Az **étkeztetést igénybe vevők térítési díja az étkeztetésnél felsoroltak szerint állapítható meg.**

**Nappali ellátás-demens személyek részére**

A Kormányrendelet 15. § (1) bekezdése értelmében a nappali ellátás esetében, az intézményi térítési díjat külön kell meghatározni

a) a csak napközbeni tartózkodást igénybevevőkre,

b) a napközbeni tartózkodást és az ott étkeztetést igénybevevőkre, ahol az intézményi térítési díj megegyezik az *a)* pont szerint meghatározott és a (2) bekezdés szerinti díj összegével.

A Kormányrendelet 15. § (2) bekezdése értelmében a nappali ellátás keretében igénybe vett *étkeztetés* személyi térítési díj megállapítására a 9. § (5) bekezdésében foglaltak az irányadók.

A szociális szolgáltatás - napközbeni tartózkodás- tárgyévre tervezett adatai alapján meghatározott *önköltsége*: **4.276,- Ft/ellátási nap/fő, kerekítve 4.275,-Ft/ellátási nap/fő.**

**Az intézményi térítési díj összege nem haladhatja meg a szolgáltatási önköltséget.**

Javasolt **intézményi térítési díj összegét 0,- *Ft/ellátási napban meghatározni.***

A szociális szolgáltatást igénybevevők csak az étkeztetés igénybe vétele után fizetnek térítési díjat, **1.617.- Ft/adag önköltség után 867,- Ft nettó/adag.** Az **étkeztetést igénybe vevők térítési díja az étkeztetésnél felsoroltak szerint állapítható meg.**

**Nappali ellátás-fogyatékos személyek részére**

A Kormányrendelet 15. § (1) bekezdése értelmében a nappali ellátás esetében, az intézményi térítési díjat külön kell meghatározni

a) a csak napközbeni tartózkodást igénybevevőkre,

b) a napközbeni tartózkodást és az ott étkeztetést igénybevevőkre, ahol az intézményi térítési díj megegyezik az *a)* pont szerint meghatározott és a (2) bekezdés szerinti díj összegével.

A Kormányrendelet 15. § (2) bekezdése értelmében a nappali ellátás keretében igénybe vett *étkeztetés* személyi térítési díj megállapítására a 9. § (5) bekezdésében foglaltak az irányadók.

A szociális szolgáltatás - napközbeni tartózkodás- tárgyévre tervezett adatai alapján meghatározott *önköltsége*: **3.382**,- **Ft/ellátási nap/fő, kerekítve 3.380,-Ft/ellátási nap/fő.**

**Az intézményi térítési díj összege nem haladhatja meg a szolgáltatási önköltséget.**

Javasolt **intézményi térítési díj összegét 0,- *Ft/ellátási napban meghatározni.***

A szociális szolgáltatást igénybevevők csak az étkeztetés igénybe vétele után fizetnek térítési díjat, **1.617.- Ft/adag önköltség után 867.- Ft nettó/adag.** Az **étkeztetést igénybe vevők térítési díja az étkeztetésnél felsoroltak szerint állapítható meg.**

Csongrád, 2024. 01. 31.

Kádár – Kovács Márta

Intézményvezető